Перадзім'е
*Віктар Гардзей*

Заслалі хмары неба просінь,

Зліняў і гай барвовы.

На завадзях астылых восень

Звяркоў загнала ў сховы.

Зямля, прыціхлая ад стомы,

Туманамі спавіта.

Спяшаецца да сцірт саломы

Казуль пужлівых світа.

У стыні ранішняй каліны

Гараць чырвоным жарам.

Праплыў даўно клін жураўліны

Над палявым абшарам.

Куляюцца сняжынкі з неба,

I заміраюць гукі,

I доўга-доўга пахнуць хлебам

Зямля, і лес, і рукі.